2016. gada 27. septembrī Noteikumi Nr. 635

Rīgā (prot. Nr. 48  26. §)

**Grozījumi Ministru kabineta 2010. gada 23. marta noteikumos Nr. 280 "Noteikumi par pasažieru, bagāžas un kravas gaisa pārvadājumiem"**

Izdoti saskaņā ar likuma "Par aviāciju"

 84. panta pirmo daļu

Izdarīt Ministru kabineta 2010. gada 23. marta noteikumos Nr. 280 "Noteikumi par pasažieru, bagāžas un kravas gaisa pārvadājumiem" (Latvijas Vēstnesis, 2010, 49. nr.) šādus grozījumus:

1. Izteikt 3. punktu šādā redakcijā:

"3. Šo noteikumu III un IV nodaļa attiecas uz lidojumiem, kas nav minēti Regulas Nr. 1008/2008 III nodaļā. Šādi gaisa pārvadājumi notiek saskaņā ar šiem noteikumiem, Latvijas Republikai saistošajiem starptautiskajiem līgumiem un Komisijas 2014. gada 29. aprīļa Regulas (ES) Nr. 452/2014, ar ko nosaka tehniskās prasības un administratīvās procedūras gaisa kuģu ekspluatācijai, ko veic trešo valstu ekspluatanti saskaņā ar Eiropas Parlamenta un Padomes Regulu (EK) Nr. 216/2008 (turpmāk – Regula Nr.452/2014), nosacījumiem."

2. Papildināt noteikumus ar 13.3. apakšpunktu šādā redakcijā:

"13.3. pārvadātāja reģistrācijas valsts un valsts, uz kuru pārvadātājs vēlas veikt regulārus gaisa pārvadājumus, starptautiski publiski tiesiski saistošu apliecinājumu, ka attiecīgās valstis garantē Latvijas Republikā reģistrētajiem pārvadātājiem tiesības veikt regulārus gaisa pārvadājumus līdzvērtīgā maršrutā."

3. Izteikt 15.2. apakšpunktu šādā redakcijā:

"15.2. atļaujas kopiju, ko izsniegusi Eiropas Aviācijas drošības aģentūra saskaņā ar Regulas Nr. 452/2014 2. pielikumu."

4. Svītrot 15.3. un 15.4. apakšpunktu.

5. Papildināt 15.5. apakšpunktu aiz vārdiem "drošības prasības" ar vārdiem "ja tie nav atjaunoti Eiropas Aviācijas drošības aģentūras datubāzē".

6. Svītrot 17. punktā skaitļus "15.3., 15.4.".

7. Svītrot 24. punkta ievaddaļā skaitļus "15.3., 15.4.".

Ministru prezidents Māris Kučinskis

Satiksmes ministrs Uldis Augulis